En mand så sig så vred på en fotovogn i Rødekro, at han truede operatøren med økse. Han er nu anholdt.

En bilist hidsede sig så voldsomt op ved synet af en fotovogn, at han truede operatøren af den med en økse.

Det oplyser Syd- og Sønderjyllands Politi.

Sviner operatør til

Episoden fandt sted på Hellevadsvej i Rødekro omkring middagstid søndag. Her får bilisten øje på fotovognen, holder ind til siden og stiger ud.

- Han går så hen og banker på døren til fotovognen, fortæller vagtchef Bjørn Pedersen.

- Da operatøren lukker døren op bliver han svinet til og får at vide, at der ingen grund er til at lave fartkontrol juleaftensdag.

Hev økse frem

Efter at have overfuset manden i fotovognen går bilisten tilbage til sin bil. Her hiver han en økse frem og går truende hen mod fotovognen.

- Det får operatøren til at løbe væk, og bilisten sætter sig ind i sin bil og kører, siger Bjørn Pedersen.

For politiet var det ikke svært at finde frem til en mistænkt, da manden i fotovognen havde noteret hans nummerplade.

Senere på dagen anholdt politiet så den mistænkte, der sigtes for trusler mod embedsmand i funktion.